CELEX: 32016D2240
Language: el
Date: 2016-12-12 00:00:00
Title: Απόφαση (ΚΕΠΠΑ) 2016/2240 του Συμβουλίου, της 12ης Δεκεμβρίου 2016, που να τροποποιεί την απόφαση 2012/389/ΚΕΠΠΑ για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR)

13.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/18
            
         ΑΠΌΦΑΣΗ (ΚΕΠΠΑ) 2016/2240 ΤΟΥ ΣΥΜΒΟΥΛΊΟΥ
   της 12ης Δεκεμβρίου 2016
   που να τροποποιεί την απόφαση 2012/389/ΚΕΠΠΑ για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 16 Ιουλίου 2012 το Συμβούλιο εξέδωσε την απόφαση 2012/389/ΚΕΠΠΑ (1) για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR).
            
         
               (2)
            
            
               Στις 22 Ιουλίου 2014 το Συμβούλιο εξέδωσε την απόφαση 2014/485/ΚΕΠΠΑ (2) για την τροποποίηση της απόφασης 2012/389/ΚΕΠΠΑ και για την παράταση της EUCAP NESTOR ως τις 12 Δεκεμβρίου 2016.
            
         
               (3)
            
            
               Η συνολική και περιεκτική στρατηγική επανεξέταση της εμπλοκής της ΚΠΑΑ στη Σομαλία και το Κέρας της Αφρικής οδήγησε στο συμπέρασμα ότι η EUCAP NESTOR θα πρέπει να επικεντρωθεί στη Σομαλία, και ότι θα πρέπει κατά συνέπεια να μετονομαστεί σε EUCAP Somalia, και η εντολή της θα πρέπει να τροποποιηθεί και να παραταθεί μέχρι τον Δεκέμβριο του 2018.
            
         
               (4)
            
            
               Η απόφαση 2012/389/ΚΕΠΠΑ, περιλαμβανομένων, αν χρειαστεί, των καθηκόντων και στόχων της αποστολής, θα πρέπει να επανεξεταστεί εντός του 2017.
            
         
               (5)
            
            
               Το ποσό αναφοράς που προβλέπεται να καλύψει την περίοδο έως τις 12 Δεκεμβρίου 2016 είναι επαρκές για να καλύψει την περίοδο μέχρι τις 28 Φεβρουαρίου 2017, όταν αναμένεται να είναι διαθέσιμες λεπτομερείς πληροφορίες για τις χρηματοδοτικές ανάγκες για τη νέα προσέγγιση ώστε να καθοριστεί ένα ποσό αναφοράς για τη μεταγενέστερη περίοδο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2012/389/ΚΕΠΠΑ τροποποιείται ως εξής:
   
               1)
            
            
               Στον τίτλο και σε όλο το κείμενο η ονομασία «EUCAP NESTOR» αντικαθίσταται από την ονομασία «EUCAP Somalia».
            
         
               2)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Αποστολή
               Η Ένωση θεσπίζει διά της παρούσης αποστολή οικοδόμησης ικανοτήτων στη Σομαλία (EUCAP Somalia).».
            
         
               3)
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Περιγραφή της αποστολής
               Η EUCAP Somalia βοηθά τη Σομαλία στην ενδυνάμωση των ικανοτήτων της περί τη θαλάσσια ασφάλεια προκειμένου να την καταστήσει ικανή να επιβάλλει αποτελεσματικότερα τη ναυτιλιακή νομοθεσία.».
            
         
               4)
            
            
               Το άρθρο 3 αντικαθίσταται από το ακόλουθο κείμενο:
               «Άρθρο 3
               Στόχοι και καθήκοντα
               1.   Προκειμένου να ανταποκριθεί στην περιγραφή της αποστολής κατά το άρθρο 2, η EUCAP Somalia:
               
                           α)
                        
                        
                           ενισχύει την ικανότητα της Σομαλίας να επιβάλλει μη στρατιωτική ναυτιλιακή νομοθεσία ώστε να ασκεί αποτελεσματική θαλάσσια διακυβέρνηση επί της ακτογραμμής της, των εσωτερικών της υδάτων, των χωρικών της υδάτων και των αποκλειστικών οικονομικών της ζωνών·
                        
                     
                           β)
                        
                        
                           συγκεκριμένα, ενισχύει την ικανότητα της Σομαλίας να διεξάγει ελέγχους και να αστυνομεύει την αλιεία, να εξασφαλίζει έρευνα και διάσωση στη θάλασσα, να καταπολεμά το λαθρεμπόριο, να αντιμάχεται την πειρατεία και να περιφρουρεί την παράκτια ζώνη στην ξηρά και στη θάλασσα·
                        
                     
                           γ)
                        
                        
                           επιδιώκει τους στόχους αυτούς υποστηρίζοντας τις σομαλικές αρχές στην ανάπτυξη της αναγκαίας νομοθεσίας και στην ίδρυση δικαστικών αρχών, και παρέχοντας την απαραίτητη καθοδήγηση, συμβουλές, κατάρτιση και εξοπλισμό στους φορείς της Σομαλίας που είναι επιφορτισμένοι με την επιβολή της μη στρατιωτικής ναυτιλιακής νομοθεσίας.
                        
                     2.   Προκειμένου να επιτύχει τους στόχους αυτούς, η EUCAP Somalia ακολουθεί τις επιχειρησιακές γραμμές και καθήκοντα που προβλέπονται στα έγγραφα επιχειρησιακού σχεδιασμού που ενέκρινε το Συμβούλιο.
               3.   Η EUCAP Somalia δεν επιτελεί καμία εκτελεστική λειτουργία.».
            
         
               5)
            
            
               Στο άρθρο 13 παράγραφος 1, το τελευταίο εδάφιο αντικαθίσταται από το ακόλουθο κείμενο:
               «Το ποσό δημοσιονομικής αναφοράς που έχει στόχο να καλύψει τις δαπάνες σχετικά με την EUCAP Somalia για την περίοδο από τις 16 Δεκεμβρίου 2015 έως τις 28 Φεβρουαρίου 2017 ανέρχεται σε 12 000 000 EUR.».
            
         
               6)
            
            
               Στο άρθρο 16, η δεύτερη παράγραφος αντικαθίσταται από το ακόλουθο κείμενο:
               «Εφαρμόζεται μέχρι τις 31 Δεκεμβρίου 2018.».
            
         Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.
   
      Βρυξέλλες, 12 Δεκεμβρίου 2016.
      
         
            Για το Συμβούλιο
         
         
            Η Πρόεδρος
         
         F. MOGHERINI
      
   
   
      (1)  Απόφαση 2012/389/ΚΕΠΠΑ του Συμβουλίου, της 16ης Ιουλίου 2012, για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) (ΕΕ L 187 της 17.7.2012, σ. 40).
   
      (2)  Απόφαση 2014/485/ΚΕΠΠΑ του Συμβουλίου, της 22ας Ιουλίου 2014, που τροποποιεί την απόφαση 2012/389/ΚΕΠΠΑ για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) (ΕΕ L 217 της 23.7.2014, σ. 39).